b'\n_START_ARTICLE_\nBaltoji arbata\n_START_PARAGRAPH_\nBaltoji arbata (kin. \xe7\x99\xbd\xe8\x8c\xb6) yra visi\xc5\xa1kai nefermentuota arbata, auginama Kinijoje, Fudziano provincijoje ir \xc5\xa0ri Lankoje._NEWLINE_Balta ji yra ne tod\xc4\x97l, kad g\xc4\x97rimo spalva balta, o d\xc4\x97l arbatos lapo apdorojimo ypatybi\xc5\xb3. Tai yra ma\xc5\xbeiausiai apdirbta arbata. Jos gamybos technologija susideda tik i\xc5\xa1 dviej\xc5\xb3 etap\xc5\xb3: vytinimo saul\xc4\x97je ir d\xc5\xbeiovinimo. Tai viena vertingiausi\xc5\xb3 arbat\xc5\xb3. Ji rekomenduojama \xc5\xbemon\xc4\x97ms, kurie negali gerti ar tiesiog nem\xc4\x97gsta stiprios arbatos._NEWLINE_Baltai arbatai gaminti atrenkami patys \xc5\xa1velniausi lapeliai. Renkami pumpur\xc4\x97liai su dviem pirmaisiais lapeliais, padengtais \xc5\xa1velniu p\xc5\xabkeliu. Ji n\xc4\x97ra kaip nors apdirbama, i\xc5\xa1skyrus tai, kad d\xc5\xbeiovinant v\xc4\x97dinama. D\xc4\x97l to baltoji arbata i\xc5\xa1saugo tik k\xc4\x85 nuskinto arbatos lapelio, turin\xc4\x8dio didel\xc4\xaf kiek\xc4\xaf vitamin\xc5\xb3 ir mineral\xc5\xb3, savybes. Arbatoje gausiai i\xc5\xa1lieka vitamino C, kuris susijungia su taninais, tod\xc4\x97l ne\xc5\xbe\xc5\xabsta net ir u\xc5\xbepylus 80\xc2\xa0\xc2\xb0C vandeniu. Taigi baltoji arbata gali pakeisti salotas ir \xc5\xbealumynus tuo metu, kuomet mitybos racione j\xc5\xb3 tr\xc5\xabksta._NEWLINE_Baltoji arbata turi didel\xc4\xaf antioksidant\xc5\xb3 kiek\xc4\xaf, tod\xc4\x97l \xc5\xa1i arbata tarp antioksidant\xc5\xb3 u\xc5\xbeima pirm\xc4\x85sias pozicijas, o jos ekstraktas naudojamas kosmetikoje, gaminant senstan\xc4\x8diai odai pagelb\xc4\x97ti skirtas priemones.\n_START_SECTION_\nArbatos ruo\xc5\xa1imo b\xc5\xabdas\n_START_PARAGRAPH_\nRuo\xc5\xa1ti j\xc4\x85 reikia ne bet kaip. Jei naudosime kiet\xc4\x85 vanden\xc4\xaf, jame i\xc5\xa1tirpusios druskos su veikliosiomis arbatos med\xc5\xbeiagomis sudarys junginius, tad reikia imti mink\xc5\xa1t\xc4\x85. Ragauti geriausiai u\xc5\xbepilant kelet\xc4\x85 kart\xc5\xb3, palaipsniui didinant vandens temperat\xc5\xabr\xc4\x85. Pirmaisiais kartais naudojamas 70\xc2\xa0\xc2\xb0C, o kitais \xe2\x88\x92 80\xc2\xa0\xc2\xb0C vanduo. Kuo \xc5\xa1viesesn\xc4\x97 arbata, tuo lapeliai yra ma\xc5\xbeiau termi\xc5\xa1kai apdirbti. Tod\xc4\x97l reikia naudoti nekar\xc5\xa1t\xc4\x85 ir geros kokyb\xc4\x97s vanden\xc4\xaf. G\xc4\x97rimas b\xc5\xabna ypa\xc4\x8d kvapnus, o \xc5\xa1velniam skoniui turi daug reik\xc5\xa1m\xc4\x97s vandens skonis.'